Document ID: 32003D0793

32003D0793
L 296/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 27 октомври 2003 година
за одобряване на присъединяването на Европейската общност към протокола относно Мадридската спогодба за международна регистрация на марките, приета в Мадрид на 27 юни 1989 година
(2003/793/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308, във връзка с член 300, параграф 2, второ изречение и член 300, параграф 3, първа алинея от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Европейския икономически и социален комитет (3),
като има предвид, че:
(1)
Регламент (ЕО) № 40/94 на Съвета от 20 декември 1993 г. относно марката на Общността (4), който се базира на член 308 от Договора, цели да създаде пазар, който функционира нормално и предлага условия, които са подобни на тези в един национален пазар. За да създаде пазар от този тип и за да го превърне във все по-голяма степен в единен пазар, посоченият регламент създаде системата за марката на Общността, чрез която предприятията могат посредством една процедурна система да получат марки на Общността, на които е осигурена еднородна защита и които генерират своя ефект на цялата територия на Европейската общност.
(2)
След подготовка, инициирана и извършена от Световната организация за интелектуална собственост, с участието на държавите-членки, които са членове на Мадридския съюз, държавите-членки, които не са членове на Мадридския съюз и Европейската общност, Дипломатическата конференция за подписването на протокол относно Мадридската спогодба за международна регистрация на марките, прие протокола относно Мадридската спогодба за международна регистрация на марките (наричан по-долу „Мадридския протокол“) на 27 юни 1989 г. в Мадрид.
(3)
Мадридският протокол бе приет, за да се въведат някои нови особености в системата за международна регистрация на марките, съществуваща по силата на Мадридската спогодба за международна регистрация на марките от 14 април 1891 г., както е изменено (наричано по-долу „Мадридското споразумение“) (5).
(4)
Целите на Мадридския протокол са да се улесни начинът, по който определени държави и по-специално държавите-членки, които в момента не са страни по него, да могат да се присъединяват към системата за международна регистрация на марките.
(5)
В сравнение с Мадридската спогодба, Мадридският протокол в член 14 въведе като едно от главните нововъведения възможността междуправителствена организация, която има регионално представителство за целите на регистрирането на марки с действие на територията на организацията, да могат да станат договаряща страна по Мадридския протокол.
(6)
Възможността определена междуправителствена организация, която има регионално представителство за целите на регистрирането на марки, да може да стане договаряща страна по Мадридския протокол, бе включена в Мадридския протокол, по-специално, за да може Европейската общност да се присъедини към споменатия протокол.
(7)
Мадридският протокол влезе в сила на 1 декември 1995 г. и започна да се прилага на 1 април 1996 г., а системата на марката на Общността също започна да функционира на по-късната от двете гореспоменати дати.
(8)
Системата на марката на Общността и системата за международни регистрации, създадена по силата на Мадридския протокол, са взаимно допълващи се. Следователно, за да се даде възможност на фирмите да се възползват от предимствата на марка на Общността чрез Мадридския протокол и обратното, е необходимо да се позволи на кандидатите за марка на Общността и на притежателите на такива марки да кандидатстват за международна защита на техните марки чрез подаването на международна молба съгласно Мадридския протокол и обратното, на притежателите на международни регистрации съгласно Мадридския протокол трябва да се позволи да подават заявление за защита на техните марки съгласно системата на марката на Общността.
(9)
Освен това създаването на връзка между системата на марка на Общността и системата за международни регистрации съгласно Мадридския протокол ще стимулира хармоничното развитие на икономическите дейности, ще премахне нарушение на конкуренцията, ще бъде ефективно по отношение на разходите и ще повиши нивото на интегрираност и функциониране на вътрешния пазар. Следователно присъединяването на Общността към Мадридския протокол е необходимо, за да стане системата на марка на Общността по-привлекателна.
(10)
Европейската комисия следва да бъде упълномощена да представлява Европейската общност на Събранието на Мадридския съюз след присъединяването на Общността към Мадридския протокол. На събранието Европейската общност няма да изразява възгледи по въпроси, които касаят единствено Мадридското споразумение.
(11)
Правомощията на Европейската общност да сключва или да се присъединява към международни споразумения или договори не произтичат само от изрично възлагане на такива от Договора, а могат също така да произтичат от други разпоредби на Договора и от актове, приети съгласно тези разпоредби от институции на Общността.
(12)
Настоящото решение не влияе на правото на държавите-членки да участват в Събранието на Мадридския съюз във връзка с техните национални марки,
РЕШИ:
Член 1
Протоколът относно Мадридската спогодба за международната регистрация на марки, приет в Мадрид на 27 юни 1989 г. (наричан по-долу „Мадридският протокол“), се одобрява от името на Общността по отношение на въпросите, които са в нейните правомощия.
Текстът на Мадридския протокол е приложен към настоящото решение.
Член 2
1. Председателят на Съвета е упълномощен да депозира инструмента за присъединяване при генералния директор на Световната организация за интелектуална собственост от датата, на която Съветът е приел мерките, които са необходими за създаването на връзка между системата на марка на Общността и Мадридския протокол.
2. Декларациите и нотификацията, които са приложени към настоящото решение, се включват в инструмента за присъединяване.
Член 3
1. Комисията е упълномощена да представлява Европейската общност на срещите на Събранието на Мадридския съюз, провеждани под егидата на Световната организация за интелектуална собственост.
2. По всички въпроси, които са в правомощията на Общността относно марката на Общността, Комисията преговаря на Събранието на Мадридския съюз от името на Общността в съответствие със следните положения:
а)
позицията, която Общността може да отстоява в рамките на Събранието, се изготвя от съответната работна група на Съвета или ако това не е възможно, на срещи на място, свиквани в хода на работата в рамките на Световната организация за интелектуална собственост;
б)
що се отнася до решения, касаещи изменения на Регламент (ЕО) № 40/94 или на всеки друг акт на Съвета, изискващ единодушие, позицията на Общността се приема от Съвета с единодушие по предложение на Комисията;
в)
що се отнася до други решения, влияещи на марката на Общността, позицията на Общността се приема от Съвета с квалифицирано мнозинство по предложение на Комисията.
Съставено в Люксембург на 27 октомври 2003 година.

Labels: 7
2
15
5